პეტრა ვლჰოვა

პეტრა ვლჰოვა (დ. 13 ივნისი, 1995) — სლოვაკი სამთო-სათხილამურო მსოფლიო თასის მონაწილე, რომელიც სპეციალიზირებულია სლალომისა და გიგანტური სლალომის ტექნიკურ სახეობებში. 2021 წელს ვლჰოვამ მსოფლიო თასის ტიტული მოიპოვა და ოქროს მედალი მოიპოვა 2022 წლის ზამთრის ოლიმპიურ თამაშებზე სლალომის სახეობაში, რითაც გახდა პირველი სლოვაკი მოთხილამურე, რომელმაც ამ წარმატებას მიაღწია.
კარიერა
ლიპტოვსკი-მიკულაშში დაბადებული პეტრა, ბავშვობაში მშობლიურ ქალაქში მდებარე „პოდბრეზინის“ სათხილამურო ცენტრში ვარჯიშებს ესწრებოდა. ზღვის დონიდან 700 მეტრის სიმაღლეზე მდებარეობისა და 550 მეტრის სიგრძის ტრასების გამო, სათხილამურო ცენტრი 2000-იანი წლების ბოლოს და 2010-იანი წლების დასაწყისში გაუქმდა. 2022 წელს ვლჰოვამ მხარი დაუჭირა ცენტრისა და ადგილობრივი ახალგაზრდული სავარჯიშო ჯგუფების ხელახლა ამოქმედებას.

ვლჰოვამ 2012 წლის ზამთრის ახალგაზრდულ ოლიმპიურ თამაშებზე ოქროს მედალი მოიპოვა და 2014 წლის ზამთრის ოლიმპიურ თამაშებზე სლოვაკეთი წარადგინა.ასევე მოიპოვა ოქრო სლალომში 2014 წელს, სლოვაკეთის ქალაქ იასნაში გამართულ ახალგაზრდულ მსოფლიო ჩემპიონატზე.
მსოფლიო თასი
ვლჰოვას დებიუტი მსოფლიო თასზე 17 წლის ასაკში, 2012 წლის დეკემბერში შედგა, ხოლო პირველი პოდიუმი სამი წლის შემდეგ, 2015 წლის დეკემბერში, შვედეთის ქალაქ ორეში სლალომში გამარჯვებით მოიპოვა. 2016 წლის 17 იანვარს, ფლახაუში, პეტრამ კარიერაში პირველად მოიპოვა გიგანტური სლალომის მეორე დაშვებაში მონაწილეობის უფლება და მე-14 ადგილი დაიკავა.
2019 წლის სეზონი
2018 წლის დეკემბერში, ავსტრიის ქალაქ სემერინგში გამართულ რბოლაზე, ვლჰოვამ სლოვაკეთისთვის პირველი გამარჯვება მოიპოვა მსოფლიო თასის გიგანტურ სლალომში — პირველი დაშვებაზე მეოთხე ადგილზე იყო, თუმცა მეორე დაშვებაზე მეორე ყველაზე სწრაფი დრო დააფიქსირა, რამაც გამარჯვება მოუტანა: ვლჰოვას წინა საუკეთესო შედეგი გიგანტურ სლალომში მეშვიდე ადგილი იყო.რამდენიმე დღის შემდეგ ოსლოში, ჰოლმენკოლბაკენის ძირში პარალელური სლალომი მოიგო, რაც პეტრას კარიერის მეექვსე გამარჯვება იყო, რითაც მსოფლიო თასზე მოპოვებული გამარჯვებების რაოდენობით სლოვაკ სამთო-მოთხილამურეებს შორის ახალი რეკორდი დაამყარა და ვერონიკა ველეზ-ზუზულოვას მაჩვენებელს გადაასწრო.

2019 წლის იანვარში, მას შემდეგ რაც, მსოფლიო თასის სეზონის პირველ ხუთ კლასიკურ სლალომში მიკაელა შიფრინის შემდეგ მეორე ადგილს იკავებდა, ვლჰოვამ ფლახაუში გამართული სლალომი მოიგო. მეორე დაშვებაზე საუკეთესო დრო აჩვენა და პირველი ადგილი დაიკავა და გამარჯვებულის 70 000 ევროს ოდენობის პრიზი მოიპოვა, რაც მსოფლიო თასის სეზონის ყველაზე დიდი ქალთა საპრიზო ფონდია. ეს რბოლა კლასიკურ სლალომში ვლჰოვას მეხუთე გამარჯვება იყო, რის შედეგადაც ამ სახეობაში გამარჯვებების რაოდენობით ველეშ-ზუზულოვას ერთი ქულით გაუსწრო.

2019 წლის თებერვალში, სამთო-სათხილამურო მსოფლიო ჩემპიონატზე, ვლჰოვამ მედლების სრული ნაკრები მოიპოვა. სლოვაკი მოთხილამურეებისთვის პირველი ინდივიდუალური მედალი — ვერცხლი, კომბინირებულ შეჯიბრში აიღო მას შემდეგ, რაც ვენდი ჰოლდენერმა ვლჰოვას მხოლოდ წამის სამი მეასედით აჯობა. ამის შემდეგ სლოვაკეთისთვის პირველი ოქროს მედალი მოიპოვა გიგანტურ სლალომში, ხოლო სლალომში ბრინჯაოს მედალი მოიპოვა.
2020 წლის სეზონი
2020 წლის სეზონი ვლჰოვამ ზელდენში, გიგანტურ სლალომში მე-14 ადგილით დაიწყო. სეზონის პირველ პოდიუმს კილინგტონში მიაღწია, სადაც სლალომში მეორე ადგილი დაიკავა. 2019 წლის 15 დეკემბერს სან-მორიცში პარალელური სლალომის რბოლა მოიგო. 2019 წლის ბოლო რბოლაში, ლიენცში კვლავ მეორე ადგილი დაიკავა მიკაელა შიფრინის შემდეგ. ახალი წელი ვლჰოვამ 4 რბოლაში მოპოვებული 3 გამარჯვებით დაიწყო. თავდაპირველად 4 იანვარს ზაგრებში, სლალომში გაიმარჯვა; 10 დღის შემდეგ ფლახაუს სლალომში გაიმარჯვა, ხოლო 18 იანვარს სეზონის ერთადერთი გამარჯვება მოიპოვა გიგანტურ სლალომში სესტრიერეში, სადაც პირველი ადგილი ფედერიკა ბრინიონესთან გაიყო.

სეზონის მეორე ნახევარში, დიდი ბროლის გლობუსის მოპოვების მიზნით, ვლჰოვამ სიჩქარის შეჯიბრებებში დაიწყო ასპარეზობა. ბანსკოში ვლჰოვამ ორჯერ დაიკავა მე-6 ადგილი ერთი დაუნჰილში და ერთიც სუპერ-დიდ რბოლაში. კიდევ ორი „ტოპ-10“ შედეგი გარმიშ-პარტენკირხენში აჩვენა. სეზონის ბოლო გამარჯვება პეტრამ 16 თებერვალს, კრანსკა-გორაში, სლალომში მოიპოვა. 21 თებერვალს კრანს-მონტანაში დაუნჰილში მე-4 ადგილი დაიკავა, და ახალი პირადი რეკორდი დაამყარა. სეზონის ბოლო, სუპერ-დიდ რბოლაში, ლატუილში, მე-4 ადგილი დაიკავა, რაც ამ სახეობაში ვოლჰას საუკეთესო შედეგი იყო.

სეზონი -19-ის პანდემიამ შეაჩერა. ვლჰოვამ მსოფლიო თასის საერთო ჩათვლაში მე-3 ადგილი დაიკავა და პირველი პატარა ბროლის გლობუსები მოიგო — ერთი სლალომში, ხოლო მეორე პარალელურ დისციპლინებში.
2021 წლის სეზონი
ვლჰოვას სეზონი ძლიერად დაიწყო, ზელდენში გამართულ სასტარტო გიგანტურ სლალომში მე-3 ადგილი დაიკავა. ამას ზედიზედ სამი გამარჯვება მოჰყვა, ორ დღეში ლევიში, ორი სლალომი მოიგო, ხოლო ლეხ/ციურსში პარალელურ გიგანტურ სლალომში - ერთი. დეკემბერში, კურშეველში (საფრანგეთი) გამართულ ორი გიგანტური სლალომიდან, პირველში მე-3 ადგილი დაიკავა, თუმცა ორი დღის შემდეგ მეორე რბოლა ვერ დაასრულა. ვალ-დიზერში ორ დაუნჰილში ვლჰოვამ 26-ე და 33-ე ადგილები დაიკავა, ხოლო ერთი დღის შემდეგ სუპერ-დიდ რბოლაში მე-6 ადგილზე გავიდა. ვლჰოვამ ამ სეზონში კიდევ სამი გამარჯვება მოიპოვა – სლალომში ზაგრებში, გიგანტურ სლალომში მშობლიურ ტრასაზე იასნაში და სლალომში ორეში. ვლჰოვამ ასევე პირველი პოდიუმი დაიკავა სიჩქარის შეჯიბრში, როდესაც 1 თებერვალს გარმიშ-პარტენკირხენში სუპერ-დიდ რბოლაში მეორე ადგილი დაიკავა.

ვლჰოვამ ასევე ორი ვერცხლის მედალი მოიპოვა კორტინა-დ’ამპეცოში გამართულ მსოფლიო ჩემპიონატზე, ერთი ალპურ კომბინირებულ შეჯიბრში, მეორე კი სლალომში.

ვლჰოვამ პირველი საერთო ტიტული ლენცერჰაიდეში გამართულ მსოფლიო თასის ფინალში მოიპოვა, სლალომში მე-6 ადგილით. პეტრა გახდა პირველი სლოვაკი მოთხილამურე, რომელმაც ეს ტიტული მოიპოვა.
2022 წლის სეზონი
2021 წლის სეზონის დასრულებისთანავე, ხუთწლიანი თანამშრომლობის შემდეგ, ვლჰოვამ და იტალიელმა მწვრთნელმა, ლივიო მაგონიმ, თანამშრომლობა შეწყვიტეს. ლივიოს ნაცვლად პეტრამ შვეიცარიელი სპეციალისტი, მაურო პინი დაიქირავა.

ვლჰოვას სეზონი წარმატებით დაიწყო, ზელდენში გამართულ სასტარტო გიგანტურ სლალომში მე-3 ადგილის დაკავებით. ამას მოჰყვა ზედიზედ ორი გამარჯვება, ლევიში გამართული ორ სლალომი მოიპოვა. ლიენცში, ზაგრებსა და კრანსკა-გორაში კიდევ სამი სლალომი მოიგო და შლადმინგში დაკავებული მეორე ადგილით სლალომის ბროლის გლობუსი მოიპოვა სეზონის დასრულებამდე ორი რბოლით ადრე მოიპოვა.

პეკინში სლალომში, ოქროს მედლის მოპოვებით, ვლჰოვა გახდა პირველი სლოვაკი სამთო-მოთხილამურე, რომელმაც ოლიმპიური მედალი მოიპოვა. პირველი რაუნდის შემდეგ მე-8 ადგილზე იყო, ლინა დიურს 0.72 წამით ჩამორჩებოდა, თუმცა მეორე ცდაზე საუკეთესო დრო აჩვენა და მოქმედ მსოფლიო ჩემპიონს, კატარინა ლინსბერგერს, 0.08 წამით აჯობა, რითაც საბოლოო გამარჯვება მოიპოვა.

ოლიმპიადის შემდეგ, ვლჰოვამ მსოფლიო თასის ტიტულის დაცვა გადაწყვიტა. ორეში გიგანტური სლალომი მოიგო, რითაც სეზონში მეექვსე გამარჯვება მოიპოვა. საბოლოოდ დიდი ბროლის გლობუსის მოგების შანსი ვლოჰამ დაკარგა კურშეველ/მერიბელში, სუპერ- რბოლის შემდეგ, სადაც მიკაელა შიფრინმა მეორე ადგილი დაიკავა და ტიტული მოიპოვა. ვლჰოვამ სეზონი სლალომსა და გიგანტურ სლალომში მოპოვებული ორი პოდიუმით დაასრულა.
2023 წლის სეზონი
ვლჰოვამ სეზონი საერთო ჯამში მესამე ადგილზე დაასრულა.
2024 წლის სეზონი
ვლჰოვამ სეზონი ძლიერად დაიწყო ზელდენში გამართულ სასტარტო გიგანტურ სლალომში მე-3 ადგილის დაკავებით. სეზონის პირველ გამარჯვებას ლევიში გამართულ სლალომში მიაღწია. ეს პეტრას კარიერაში სლალომში მე-20 გამარჯვება იყო.